אבו מאזן וג'ו ביידן בפגישתם ברמאללה, אמש

יו"ר הרשות הפלסטינית אבו מאזן סירב ליוזמה שהציג לו סגן נשיא ארה"ב ג'ו ביידן במהלך פגישתם אמש (ד') ברמאללה - כך דיווח היום (ה') העיתון הפלסטיני אל-קודס.

לפי העיתון, היוזמה שהציג ביידן כללה ארבעה סעיפים: מזרח ירושלים כבירת המדינה הפלסטינית, הפסקת הבנייה בהתנחלויות ביהודה ושומרון ובמזרח ירושלים, הכרה של הפלסטינים בישראל כמדינה יהודית וגם ויתור על זכות השיבה של הפלסטינים.

היוזמה הזו עולה בזמן שמתקיים שיח על כוונתם של האמריקנים להציג יוזמת שלום חדשה, כפי שדווח השבוע ב"וול סטריט ג'ורנל", שתהווה אלטרנטיבה לכוונת הצרפתים לכנס ועידת שלום. החלק המרכזי ברשימת האופציות שנשקלות בבית הלבן הוא תמיכה בהחלטה של מועצת הביטחון שתקרא לשני הצדדים להגיע לפשרה בשורת נושאים - דבר שהן ישראל והן וושינגטון הטילו עליו וטו בעבר כמה פעמים.

ההערכה הפלסטינית היא שהיוזמה לא תציג רעיונות פורצי דרך ולכל היותר יהיה מדובר במסמך נשיאותי או בהצעה שתוגש למועצת הביטחון.

במקביל, השליח המיוחד של משרד החוץ הצרפתי להכנת הוועידה הבינלאומית לחידוש תהליך השלום במזרח התיכון, פייר וימון, יגיע לישראל ולרשות ב-13 בחודש וישהה באזור עד 15 בחודש. וימון ידון עם הצדדים בשלבים הבאים במסגרת הוועידה הנחוצים כדי שאפשר יהיה להביא להקמתה, עד הקיץ, של ועידה בינלאומית שתכנס את הצדדים ואת השותפים העיקריים שלהם.

פגישתם של סגן הנשיא האמריקני ויו"ר הרשות במוקטעה נמשכה כשעתיים. באופן חריג הביע אבו מאזן את תנחומיו על רציחתו שלשום של התייר האמריקני בפיגוע בתל אביב, אולם הוא דאג להדגיש שישראל הרגה כ-200 פלסטינים במהלך חמשת חודשי ההסלמה האחרונים. זו הפעם הראשונה שבה אבו מאזן מביע גינוי עקיף לפיגוע שהתרחש מאז שהחלה ההסלמה הנוכחית.